
Leannának, aki mellett minden nap halloween



M. M.


ELSŐ FEJEZET

Sallynek remekül telt az estéje.

Bár halloween napján ez nem is olyan meglepő. Elvégre ez az év fénypontja. Egy éjszaka, amikor minden sarokból a rémület leselkedik. A boltok polcain nyálkás, csigáktól hemzsegő raguk sorakoznak. Rémek és lidércek lepik el az utcákat – köztük olyan teremtmények, amelyek a legvadabb képzeletet is felülmúlják –, majd táncolva végigvonulnak Halloween Városán, és mind azon versengenek, ki tudja a legfélelmetesebb borzalmat a többiekre szabadítani.

Halloweenváros az év háromszázhatvannégy napján erre az egyetlen éjszakára készül. Majd október 31-én mind összegyűlnek, hogy olyan hátborzongató ünnepséget rendezzenek, amely még a legmerészebb lényeket is megrémíti. Az esemény egyszerre félelmetes és lenyűgöző, véresen groteszk és komoran pompás. Halloween Városának lakói pedig nemcsak hátborzongatóak, hanem kreatívak is. Ott van például a Letéphető Arcú Bohóc vagy a nyöszörgő szellemek. Boszorkányok, vámpírok, zombik, tengeri szörnyek – csak a képzelet szab határt! Sally városában minden rémálom életre kel. Halloween éjszakáján pedig mindezt büszkén közszemlére teszik.

Sally minden percét imádta. Még ha nem is szabadott volna, hogy ott legyen.

Felpillantott a hálószobája ablakára, és eltűnődött, vajon Finkelstein Doktor még mindig ájultan alszik-e odafent. Ma este ő is kijátszotta a maga csínyét: a doktor levesét egy kis nadragulyával bolondította meg, amelyet a városon kívüli gyógynövénykertjéből szedett. Persze nem volt tényleg halálos. Azért ilyesmire még Sally se vetemedne. Megfelelő adagolásban viszont éppen elégnek bizonyult ahhoz, hogy a tudós jó hosszú időre álomba merüljön. Sallynek pedig pont ennyi kellett, hogy kiosonjon a laborból, és csatlakozzon az ünneplő tömeghez. Amit Finkelstein Doktor soha nem engedett volna meg neki, ha ébren van.

Sally felsóhajtott. Az, hogy a professzor féltette, nem kifejezés. Bár tény és való, hogy az ő teremtménye volt – egy rongybaba, akinek az életét az ő keze adta –, és ezért Sally mindig is hálás lesz neki. De azt sosem értette, miért adott neki életet, ha soha nem engedi, hogy valóban át is élje. Mindig csak azt hajtogatta, hogy „túl fiatal”, vagy „még nem áll készen”, és persze hogy „jobb, ha a szobájában marad, ahol biztonságban van”. Hogy mitől kellene biztonságban lennie, arról Sallynek fogalma sem volt. Ha pedig rákérdezett, Finkelstein Doktor hosszú, bonyolult szavakkal kezdte magyarázni, amelyek elsőre nagyon meggyőzően hangzottak, míg az ember rá nem jött, hogy valójában csak zagyvaság az egész. De végső soron nem is számított a miért. A döntés mindig ugyanaz maradt.

Nincs halloween Sallynek. Sem most. Sem később.

Sally próbálta meggyőzni magát, hogy végül is nem nagy ügy. Volt bőven, amivel elüsse az idejét. Segített Finkelstein Doktornak a laboratóriumi kísérleteiben, vagy épp sorra falta a könyveket a könyvtárban – különösképp a botanikáról szólókat. Idővel a bájitalkészítés csínját-bínját is elsajátította. Már szinte alig fordult elő, hogy véletlenül felrobbantson valamit. Önszorgalomból még a varrást is megtanulta, és a jelmezbolt mögötti szemetesben talált rongyokból a leggyönyörűbb patchwork ruhát készítette magának. Épp azt viselte most is, és legalább egy tucat szörny meg is dicsérte, milyen bájosan hátborzongató benne. Sally pedig csak úgy sugárzott a büszkeségtől.

És bár ez mind szép és jó, mélyen legbelül többre vágyott. Hogy ne csak nézőként vehessen részt az október utolsó napján megszervezett ünnepségen, hanem ő maga is szerves tagja lehessen. Sally első ránézésre nem volt túl ijesztő. Nem voltak kígyók az ujjai helyén, ahogy egyszemű sem volt. Mindössze egy fekete fonállal kószán összevarrt, száraz levelekkel kitömött rongybaba volt.

De biztos volt benne, hogy nagy hasznát vehetnék neki is. Készíthetne például ijesztőbbnél ijesztőbb jelmezeket a sok vetélkedő egyikén részt vevő versenyzőknek. Vagy összedobhatna egy pár bájitalt. Köztudott tény, hogy a megfelelő bájitalok elhagyhatatlan kellékei halloween estéjének. De ha még ez se lenne elég, akkor egyszerűen használná a fejét. Mi sem rémisztőbb, mint egy hátborzongató fej nélküli baba?

A lényeg, hogy ha végre megadatna neki a lehetőség, Sally tökéletes lenne halloweenhez. De valahányszor megpróbálta meggyőzni erről Finkelstein Doktort, hajthatatlan maradt. Sallynek így újabb egy évig tilos volt részt vennie az ünnepségen.

Ez még egy rongybabának is elég volt ahhoz, hogy legszívesebben kitépje a saját fonalát.

Hirtelen kiáltások hasítottak a levegőbe, szinte belesajdult a füle, majd vakító fény villant fel, amely elszakította a tekintetét a laboratórium ablakától. Sally megfordult, és elakadt a lélegzete az izgalomtól, ahogy ráeszmélt, mi következik.

Jobban mondva, ki következik.

Felgyorsult a pulzusa és egész testén bizsergés futott végig. Összekulcsolta kezét a mellkasán, és vörösre festett ajka izgatott mosolyra húzódott. Elérkezett a pillanat. A félelmetes finálé. Halloween éjszakájának legjobb része.

Rosszcsont Jack közeledett, a Tökkirály.

A tömeg morajló zaja szinte fülsiketítő őrjöngésbe csapott át. Mindenki fejvesztve rohant a városközpont irányába. Sally lelkesen kilépett az árnyék takarásából, mire a tömeg már magával is sodorta őt. Nevetve kiáltott együtt a többiekkel, szinte repítette az izgalom.



És ekkor megjelent. Egy tökfejű madárijesztő bontakozott ki az éjszaka sötétjéből, délcegen ülve egy szalmából készült lovon, amelyet Behemót húzott.

– Itt jön! – kiáltotta Hullagyerek, miközben vidáman tapsikolt.

– Állatian néz ki! – állapította meg a barátja, Múmiafiú, és az egyetlen látható szeme kerekre tágult, miközben a válla mögé vetett egy lecsúszott gézcsíkot. – Olyan menő!

– Olyan rémisztő – sóhajtotta sóvárogva egyszerre két boszorkány, miközben figyelték, ahogy közeledik. Sally sejtette, hogy a két hölgy egy kicsit odavan Jackért. Bár voltaképpen nem tudta hibáztatni őket érte.

Sally mindig is csodálta Jacket a távolból, már attól a naptól kezdve, amikor először megpillantotta őt, ahogy épp arról tartott előadást, milyen fontos bűzlevet adni a szárazjéghez, az igazán félelmetes hatás eléréséhez. Jack olyan magabiztos volt, pillanatok alatt elvarázsolta a közönséget, és amikor befejezte, mindenki lelkesen tapsolt. Mintha valóságos csodát vitt volna véghez, nem csak annyit, hogy büdössé tette a füstöt. Pedig ezt Sally álmában is meg tudta volna csinálni… már ha lett volna rá engedélye.

De vele ellentétben Jack szabad volt. És ki is használta ennek minden előnyét. Nem voltak korlátai, és ő élt is ezzel. Könnyedén maga köré gyűjtött mindenkit, hátborzongató ragyogásával egyetlen közösséggé kovácsolva őket. Arra ösztönözte a város lakóit, hogy évről évre egyre merészebbek, egyre jobbak és persze egyre rémisztőbbek legyenek halloween napján. Önálló volt és magabiztos. Ő volt a Tökkirály, így aztán bármit megtehetett.

Sallynek viszont semmit sem szabadott.

A Polgármester tapsolt egyet, ezzel a főtérre vonva Sally figyelmét. A férfi feje megfordult, és a másik oldalon egy széles, vigyorgó arc jelent meg.

– Hátrébb! – kiáltotta, miközben hadonászva próbálta féken tartani az izgatott tömeget. – Helyet!

A lakók kelletlenül hátrébb húzódtak egy-két lépést, de épp csak annyira, hogy Jacket és a lovát betolják a főtérre. Sally felnézett rá, és izgatott bizsergés futott végig rajta, ahogy látta, hogy Jack lehajol, és egy lelkes jelentkezőtől átvesz egy égő fáklyát. Jack diadalmasan a magasba emelte a fáklyát, meglengette a tömeg felé, majd egyszerűen lángra lobbantotta magát.

Sally alig hitt a szemének. A mindenit! Ilyet még sosem látott.

Tagadhatatlanul lenyűgözte őt a látvány, bár egy kicsit meg is rémült. A lángok gyorsan továbbterjedtek, belekaptak a száraz szalmába, és füsttel meg tűzzel töltötték meg a levegőt. A tömeg örömében sikoltozott, tapsolt, ujjongott. A boszorkányok csókokat dobáltak Jack felé. Bikfic, Kópic és Nyápic, a három álarcos csínytevő, fel-alá ugráltak izgatottságukban.

Jack, akit ekkorra már teljesen körülöleltek a lángok, leugrott a lováról, és énekelve-táncolva valóságos előadást rendezett. Ráadásul ahhoz képest, hogy éppen lángolt, kifejezetten látványosat. Sally a többiekkel együtt tapsolt, de belül feszültséget érzett. Vajon Jack időben el tudja oltani a tüzet? Mielőtt a lángok átégetik a szalmát, és megperzselik a csontjait?

Jack azonban meg sem rezzent. Végigénekelte a számát, majd egy szaltóval belevetette magát a főtér közepén álló, zölden bugyogó szökőkútba. A lángok sisteregve kialudtak, ő pedig egy pillanattal később újra felegyenesedett, teljes csontvázpompájában. A tökfejnek pedig nyoma sem maradt. A helyén egy tökéletes formájú, csontfehér koponya jelent meg, hatalmas, üres szemüregekkel és egy még hatalmasabb vigyorral, amely végighúzódott csontos arcán.

A tömeg őrjöngött, Sally pedig fel-le ugrált izgatottságában.

Ó, Jack… – gondolta. – Egyszerűen csodálatos vagy!

Jack felugrott a szökőkút peremére, és mély, teátrális meghajlással köszöntötte a közönséget. Sallyt hátralökték, ahogy mindenki előretolakodott, hogy gratuláljon neki – és egymásnak is – egy újabb sikeresen zárt halloweenhez. A lány hagyta, hogy elsodródjanak mellette a többiek, és megelégedett azzal, hogy a háttérből figyeli az események lecsengését. Büszkeség töltötte el, de közben ott bujkált benne egy halk, szomorkás érzés is. Olyan boldognak tűntek mind. És joggal, ugyanis igazán borzasztóan nagyszerű éjszaka volt.

Bár Sally is nagyobb részese lehetett volna.

– Gratulálok, iszonyú volt! – jelentette ki a Polgármester, miközben hátba veregette Jacket.

– Ez volt az eddigi legborzasztóbb ünnepünk – helyeselt Jack, majd elegánsan lelépett a macskaköves útra a szökőkútról. A tekintete végigpásztázott az őt rajongva ünneplő tömegen, és magába szívta a lelkesedésüket. Milyen érzés lehet, ha valakit így körberajongnak? – tűnődött Sally. – Ennyire megbecsültnek lenni… Biztosan ez a világ legcsodálatosabb érzése.

Ekkor hirtelen erős rántást érzett a csuklóján. Megpördült, és a mosoly azonnal leolvadt az arcáról, amikor meglátta, ki áll előtte: Finkelstein Doktor meredt rá dühösen a tolószékéből. Otromba körmei belefúródtak Sally vászonkarjába, mire a lány felszisszent a fájdalomtól.

– Elmúlt a hatása a nadragulyának, amit beadtál nekem – dörmögte.

Sally összerezzent. Esküdni mert volna rá, hogy a dózis, amit beadott neki, egész éjszakára kiüti majd. Lehet, hogy már kezd hozzászokni a szervezete a rengeteg hasonló múltbeli „incidenstől”. Sallynek vissza kell majd térnie a könyveihez, és újrakalkulálnia a keverék arányait, mielőtt megint megpróbálná.

Ehhez viszont már késő.

– Eressz el! – vágott vissza a lány, miközben minden erejével próbálta kitépni karját a doktor szorításából.

De ő csak megrázta a fejét és még erősebben megfogta.

– Nem tesz még jót neked ennyi izgalom, Sally.

– De igen, jót tesz! – kiáltotta Sally, és még magát is meglepte a hangjában megbúvó elszántsággal. Még sosem feleselt vissza a megalkotójának. Ez semmi jót nem szült, csak még szigorúbb büntetést.

Egy pillanatra fontolóra vette, hogy inkább bocsánatot kér, majd jó kislány módjára meghunyászkodik és hazakullog az oldalán. Az éjszaka már amúgy is a végéhez közeledett. Láthatta a halloweent. Megkapta, amire vágyott, nem igaz? Így már elégedetten visszatérhetne a mindennapi életéhez, bármennyire is sivár az. 

De ekkor ismét felpillantott Jackre és a gondtalanul ünneplő városlakókra. Egy pillanat alatt lángra kapott benne a harag, mígnem olyan erős tűzzé lobbant, amilyen az imént még Jack testét ölelte körbe.

Ez nem helyes. Egyenesen igazságtalan. Ugyan miért kéne neki szenvedni, miközben mindenki más ünnepel?

– Ideje hazamenni – morogta Finkelstein Doktor, miközben kerekesszékével megindult vissza a labor felé, Sally csuklóját szorongatva.

Sally viszont nem hagyta magát és a földbe fúrta a sarkát. A professzor idegesen összeráncolta a homlokát, majd még egyet rántott Sally karján – ezúttal erősebbet. Ami azt illeti, olyan erősen húzta, hogy a lány érezte, ahogy egyre feszülnek a fonalak. Idegesen az ajkába harapott. Ha így folytatja, le fogja szakítani a karját.

Ami… Talán nem is baj?

Sally vetett egy pillantást a karjára és őrült ötlete támadt.

Nem. Nem teheti…

– És most szépen velem jössz! – ismételte dühösen a professzor.

De végül is… Miért ne tehetné? Már így is dühös, szóval biztosan megbünteti őt azért, amit tett. Visszamehetne most is, hogy szembenézzen a büntetésével…

Vagy… talán kicsit kitolhatja az elkerülhetetlent és megpróbálhatja kiélvezni azt a keveset, ami még maradt a halloweenből. 

Hirtelen már nem is tűnt nehéz döntésnek.

Sally egyenesen a doktor szemébe nézett.

– Nem, nem megyek – mondta dacos hangon. Megcsípett egy kilazult szálat a karjában, és hagyta, hogy kibomoljon. A következő pillanatban a karja hirtelen levált a testéről – ettől Finkelstein előrebukott, a tolószéke pedig felborult.

– Azonnal gyere ide, te ostoba! – üvöltötte őrjöngve.

De Sally nem volt hajlandó végighallgatni. Olyan gyorsan elviharzott a másik irányba, amilyen gyorsan a tömött lábai engedték.

Futás közben euforikus öröm áradt szét benne, és hirtelen nevetnie kellett – annak ellenére, hogy a félelem már-már fojtogatta. Mit tett? És vajon hogyan fogja ezért megbüntetni Finkelstein Doktor?

Elhessegette a gondolatot. Számít ez? Most biztosan nem. Ami történt, megtörtént, a következményekkel majd később is ráér foglalkozni. Most viszont szabad. Teljesen szabad – ráadásul éppen halloween éjszakáján. Azt teheti, amit csak akar, akárcsak mindenki más.

Szinte megszédült a milliónyi lehetőségtől. Könnyű, szinte bódító boldogság áradt szét a testében.

Ez lesz élete legjobb éjszakája!

Körülnézett a városban. A szíve hevesen vert. Elinduljon házról házra édességet gyűjteni? Beálljon táncolni a főtéren alakuló mulatságba? Vagy talán odamehetne Jackhez is, hogy gratuláljon neki, ahogy mindenki más. Hiszen még sosem mondta el neki személyesen, mennyire csodálja a munkásságát.

De bármennyire is csábítóak voltak ezek a lehetőségek, Sally rájött, hogy még várhat. Hiszen előtte állt az egész éjszaka. És volt még valami fontos, amit el kellett intéznie. Az összes nadragulyát felhasználta, hogy elaltassa Finkelstein Doktort, így most pótolnia kellett a készletét. Különben innentől kezdve a laborjában ragadna, minden esély nélkül a szökésre.

Csak egy perc az egész – nyugtatta magát. – Aztán visszajövök, és csatlakozom a mulatsághoz.

Miután megszületett a döntés, irányt váltott, és a város széle felé indult. Léptei könnyűvé váltak, szinte suhant előre, mintha a lágy őszi szél sodorná. De legbelül tudta, hogy nem a szél az, amitől ilyen könnyűnek érzi magát.

Hanem a számára eddig ismeretlen szabadság érzete.

Bárcsak mindig ilyen lehetne! – ábrándozott, és a gondolat egy pillanatra elszomorította. De aztán megrázta magát. Lesz még ideje keseregni az életén. Ma éjjel viszont szabad. És ezt ki kell használnia.

Átlépett a boltív alatt és belépett a temetőbe. Elégedett sóhaj szakadt fel belőle. Szeretett ide kijárni. A sírkövek, a gaz és a sírok között egerekre és pókokra vadászó vadmacskák között mindig olyan békésnek érezte ezt a helyet. Bár a holtak nyughelye volt, Sally itt mindig úgy érezte, mintha újjászületne.

Elérte a kedvenc gazos foltját, és letérdelt, hogy gyűjteni kezdje a növényeket. Közben megsimogatta a vézna fekete macskát, amely épp átsomfordált előtte, és boldog halloweent kívánt neki. Ahogy végignézett a folton, örömmel vette észre, hogy rengeteg friss nadragulya nőtt ki. Bőven tud gyűjteni belőle eleget ahhoz, hogy Finkelsteint jó hosszú időre kiüsse.

De ahogy az első növényért nyúlt, zajt hallott maga mögött. Összerezzent, és gondolatai azonnal a doktor felé ugrottak. Utánajött volna? Vagy elküldte az asszisztensét, Igort, hogy vigye vissza? Aggodalomtól hajtva gyorsan egy közeli sírkő mögé húzódott, és még épp időben sikerült elrejtőznie, amikor egy alak lépett a telihold fényébe.

A szemei elkerekedtek a meglepetéstől. Korántsem Finkelstein Doktor volt az.

Hanem maga Rosszcsont Jack.

Sally az árnyékból figyelte, mozdulni sem mert a döbbenettől, ahogy a Tökkirály belépett a temetőbe. Mit keres itt? – tűnődött. Ráadásul teljesen egyedül, a szokásos, rajongó kísérete nélkül. Jack rendszerint hajnalig maradt a mulatságban, táncolt és ünnepelt a barátaival. Hányszor nézte már őket irigykedve a szobája ablakából, és kívánta, bárcsak ő is lehetne olyan gondtalan és boldog, mint Jack!

Most viszont nem tűnt boldognak – állapította meg Sally, ahogy látta, hogy a férfi addig magabiztos léptei lassulni kezdenek, fejét pedig csüggedten lehajtja. Egyáltalán nem tűnt szabadnak.

Talán csak fáradt – próbált érvelni. – Hosszú éjszaka volt. És az a tűzmutatvány sem lehetett könnyű.

Csakhogy… Nem is tűnt fáradtnak.

Hanem szomorúnak.

Nagyon szomorúnak.

Sally összevonta a szemöldökét. De miért lenne Rosszcsont Jack levert? Ráadásul épp halloween éjszakáján? Hiszen mindene megvolt, amire csak vágyhatott! És az ünnep is tökéletesen sikerült. Kicsattanó örömmel kellene ünnepelnie mindazt, amiért megdolgozott.

Ehelyett viszont úgy nézett ki, mint aki sírni készül.

Sally végigkövette, ahogy Jack egy kis sírkőhöz lép, amelyen a ZÉRÓ név állt. Csontos ujjaival megpaskolta a lábát, és Sally legnagyobb örömére egy bájos szellemkutya bukkant elő a földből, majd a magasba röppent és áttetsző nyelvével vidáman lihegett. Jack játékosan rákoppintott a kutya töklámpás orrára, és egy pillanatra mintha visszatért volna a szemébe valami derű. De amilyen hirtelen megjelent, olyan gyorsan tova is szállt, miközben hosszú, vékony testével nekidőlt egy közeli vízköpőnek és sóhajtott. Zéró körözni kezdett a szobor körül, miközben hangosan csaholt, mintha fel akarná vidítani a gazdáját. Jack azonban csak megrázta a fejét.

– Ó, Zéró… – szólalt meg. – Te ezt nem értheted.

Jack tekintete mintha végigsiklott volna a temetőn, Sally pedig gyorsan még lejjebb bukott a sírkő mögött, nehogy rajtakapja, hogy figyeli. Nyilvánvaló volt, hogy Jack azért jött ide, hogy egyedül legyen, és Sally úgy érezte, betolakodó, aki illetéktelenül tör be a személyes légterébe.

Hiszen ő a Tökkirály. Fenn kell tartania a jó hírnevét.

Pedig abban a pillanatban egyáltalán nem hasonlított egy ünnepelt királyra. Inkább egy elveszett kisfiúnak tűnt. Valami nyilván felkavarta ezen az éjszakán. De bármennyire is próbálta, Sally nem tudta elképzelni, mi lehet az.

Ebben a pillanatban, mintha csak meghallotta volna a gondolatait, beszélni kezdett. A szavak szinte dallá formálódtak. Persze Zéróhoz szólt, de Sally így is mindent tisztán hallott a sírkő mögé kuporodva, ahol mozdulni sem mert, nehogy felfedje magát.

Akkor kellett volna előlépned, amikor még lehetett – rótta meg magát keserűen. Most már késő. Ha most meglát, azt fogja hinni, hogy csak hallgatózom. 

Így aztán mozdulatlanul hallgatta Jack panaszát. Arról, hogy mennyire frusztrált. Hogy mennyire unja már. Hogy valami többre vágyik.

– Mindent megtettem, amit csak akartam – mondta a szellemkutyának, és Sally tisztán hallotta a hangjában a fájdalmat és a vágyakozást. – Akkor miért érzem mégis ilyen üresnek magam?

Ez egy remek kérdés… Sally úgy érezte, mintha hirtelen a szívébe marna valami, miközben Jack tovább öntötte ki a lelkét a kis szellemkutyának. Soha még csak nem is sejtette volna, hogy olyasvalaki, mint Jack, ugyanúgy nem találja a helyét a saját világában, mint ő. Mindig azt hitte, Jack élete tökéletes. Hogy mindene megvan, amire csak vágyhatott.

Vagy talán mindez csak álca volt? Egy előadás, mely éppoly valótlan, mint amit minden halloweenkor a főtéren mutat be? Úgy tűnt, az igazi Jack több, mint egy lángoló tökfej, akit mindenki csodál. Az igazi Jack ugyanúgy érez fájdalmat, mint ő. Az igazi Jack is többre vágyik.

– Ó, Jack… – suttogta, majd vágyakozva a sírkőnek dőlt. – Jól tudom, mit érzel.

A következő pillanatban azonban megmozdult alatta a talaj, és a sírkő megrepedt a súlyától. Sally kétségbeesésében felkiáltott, és megpróbált félrehúzódni, de csak még jobban elvesztette az egyensúlyát, majd előrebukott, és kicsúszott a sírkő mögül.

Amikor pedig újra felpillantott…

Egyenesen Rosszcsont Jackkel nézett farkasszemet.

